Document ID: 32014R0011

REGOLAMENT TAL-KUNSILL (UE) Nru 11/2014
tas-16 ta’ Diċembru 2013
dwar l-allokazzjoni ta’ opportunitajiet tas-sajd taħt il-Protokoll li jistabbilixxi l- opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija fis- settur tas-Sajd bejn l-Unjoni Ewropea u r-Repubblika tas-Seychelles
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(3) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Fil-5 ta’ Ottubru 2006, il-Kunsill approva l-Ftehim ta’ Sħubija fis-settur tas-Sajd bejn il-Komunità Ewropea u r-Repubblika tas-Seychelles (1) (il-“Ftehim”) permezz tar-Regolament (KE) Nru 1562/2006 (2).
(2)
L-opportunitajiet tas-sajd u l-kontribuzzjoni finanzjarja previsti fil-Ftehim ġew stabbiliti fi Protokoll (3). Il-Protokoll l-aktar reċenti jiskadi fis-17 ta’ Jannar 2014.
(3)
L-Unjoni, nnegozjat mar-Repubblika tas-Seychelles, Protokoll ġdid li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim (il-“Protokoll il-ġdid”). Il-Protokoll il-ġdid ġie inizjalat fl-10 ta’ Mejju 2013.
(4)
Fis-16 ta’ Diċembru 2013, il-Kunsill adotta d-Deċiżjoni Nru 2014/5/UE (4) dwar l-iffirmar u l-applikazzjoni provviżorja tal-Protokoll il-ġdid.
(5)
L-opportunitajiet tas-sajd għandhom jiġu allokati fost l-Istati Membri għall-perijodu ta’ applikazzjoni tal-Protokoll il-ġdid.
(6)
F’konformità mar-Regolament tal-Kunsill (KE) Nru 1006/2008 (5), jekk ikun jidher li l-opportunitajiet tas-sajd allokati lill-Unjoni ma jintużawx bis-sħiħ, il-Kummissjoni għandha tinforma lill-Istati Membri konċernati. In-nuqqas ta’ tweġiba fil-limiti ta’ żmien ta’ skadenza li għandha jiġi stabbilit mill-Kunsill għandu jitqies bħala konferma li l-bastimenti tal-Istati Membri kkonċernati mhumiex qed jagħmlu użu sħiħ mill-opportunitajiet ta’ sajd tagħhom fil-perijodu stipulat. Jinħtieġ li tiġi stabbilita tali skadenza.
(7)
Dan ir-Regolament għandu japplika mid-data tal-applikazzjoni provviżorja tal-Protokoll il-ġdid,
ADOTTA DAN IR-REGOLAMENT:
Artikolu 1
1. L-opportunitajiet tas-sajd taħt il-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija fis-settur tas-Sajd bejn l-Unjoni Ewropea u r-Repubblika tas-Seychelles (il-‘Protokoll’) huma b’dan allokati fost l-Istati Membri kif ġej:
(a)
Bastimenti tas-sajd għat-tonn bil-purse seine
Spanja
22 bastiment
Franza
16-il bastiment
L-Italja
2 bastimenti
(b)
Bastimenti tas-sajd bil-konz tal-wiċċ
Spanja
2 bastimenti
Franza
2 bastimenti
Il-Portugall
2 bastimenti
2. Ir-Regolament (KE) Nru 1006/2008 għandu japplika mingħajr ħsara għall-Ftehim u għall-Protokoll.
3. Jekk l-applikazzjonijiet għall-awtorizzazzjonijiet ta’ sajd mill-Istati Membri msemmija fil-paragrafu 1 ma jkoprux l-opportunitajiet kollha tas-sajd stabbiliti bil-Protokoll, il-Kummissjoni għandha tikkunsidra applikazzjonijiet għal awtorizzazzjonijiet ta’ sajd minn kwalunkwe Stat Membru ieħor f’konformità mal-Artikolu 10 tar-Regolament (KE) Nru 1006/2008.
4. Id-data ta’ skadenza li magħha l-Istati Membri għandhom jikkonfermaw li ma jużawx b’mod sħiħ l-opportunitajiet tas-sajd mogħtija lilhom, kif imsemmi fl-Artikolu 10(1) tar-Regolament (KE) Nru 1006/2008, għandha tkun 10 ijiem tax-xogħol mill-jum li fih il-Kummissjoni tinformahom li l-opportunitajiet tas-sajd tagħhom ma ġewx eżawriti.
Artikolu 2
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Huwa għandu jibda japplika mit-18 ta’ Jannar 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta’ Diċembru 2013.

Labels: 8
18
5
6